“Kambagʻal oilalar reyestri”ga kiritilgan oilalarning farzandlarini qabul qilgan oilaviy nodavlat maktabgacha taʼlim tashkilotlariga ushbu bolalar taʼminoti uchun ota-onalar toʻlovining bir qismini Davlat budjetidan qoplab berish tartibi toʻgʻrisidagi nizomni tasdiqlash haqida
(resolution, 2025-10-23)

Oʻzbekiston Respublikasi Prezidentining 2025-yil 8-maydagi PF-84-son “Kambagʻal oilalarni davlat tomonidan ijtimoiy qoʻllab-quvvatlash tizimini yanada takomillashtirish toʻgʻrisida”gi Farmoni hamda Oʻzbekiston Respublikasi Vazirlar Mahkamasining 2025-yil 14-iyuldagi 439-son “Ilk rivojlanish markazlari faoliyatini bosqichma-bosqich yoʻlga qoʻyish chora-tadbirlari toʻgʻrisida”gi qaroriga muvofiq Oʻzbekiston Respublikasi Maktabgacha va maktab taʼlimi vazirligi hamda Iqtisodiyot va moliya vazirligi qaror qiladi: 1. “Kambagʻal oilalar reyestri”ga kiritilgan oilalarning farzandlarini qabul qilgan oilaviy nodavlat maktabgacha taʼlim tashkilotlariga ushbu bolalar taʼminoti uchun ota-onalar toʻlovining bir qismini Davlat budjetidan qoplab berish tartibi toʻgʻrisidagi nizom ilovaga muvofiq tasdiqlansin. 2. Mazkur qaror Oʻzbekiston Respublikasi Prezidenti huzuridagi Ijtimoiy himoya milliy agentligi bilan kelishilgan. 3. Ushbu qaror rasmiy eʼlon qilingan kundan eʼtiboran kuchga kiradi. Ushbu Nizom oilaviy nodavlat maktabgacha taʼlim tashkilotlarida (bundan buyon matnda oilaviy MTT deb yuritiladi) tarbiyalanayotgan “Kambagʻal oilalar reyestri”ga kiritilgan oilalarning (bundan buyon matnda ayrim toifadagi oilalar deb yuritiladi) farzandlari uchun ota-onalar toʻlovining bir qismini Davlat budjetidan qoplab berish tartibini belgilaydi. 1. Ayrim toifadagi oilalarning farzandlari toʻgʻrisidagi maʼlumotlar “Bolalar bogʻchasi” maktabgacha taʼlimni boshqarish axborot tizimida “Raqamli hukumat” tizimining idoralararo integratsiyalashuv platformasi orqali shakllantiriladi hamda “Nodavlat maktabgacha taʼlim tashkilotlarini boshqarish” axborot tizimiga (bundan buyon matnda axborot tizimi deb yuritiladi) uzatiladi. 2. Ota-onalar toʻlovining bir qismi (bundan buyon matnda kompensatsiya deb yuritiladi) Davlat budjetidan qoplab beriladigan ayrim toifadagi oilalarning farzandlari roʻyxati (bundan buyon matnda roʻyxat deb yuritiladi) axborot tizimi orqali avtomatik ravishda shakllantiriladi. Oilaviy MTTga qabul qilingan ayrim toifadagi oilalar farzandlarining soni mazkur Nizomning 6-bandi ikkinchi xatboshisida belgilangan miqdordan koʻp boʻlganda, roʻyxat ayrim toifadagi oilalarning quyidagi ustuvor ketma-ketligi asosida aniqlanadi: “qizil” toifa; “sariq” toifa; “yashil” toifa (kambagʻal oilalar reyestriga kiritilish ehtimoli yuqori boʻlganligi asosi bilan “yashil” toifaga kiritilgan oilalar bundan mustasno). Oilaviy MTTga qabul qilingan bir xil toifadagi oilalarning farzandlari soni mazkur Nizomning 6-bandi ikkinchi xatboshisida belgilangan miqdordan koʻp boʻlganda, roʻyxatga kiritish ularning oilaviy MTTga qabul qilingan sanasiga muvofiq ketma-ketlikda amalga oshiriladi. 3. Ayrim toifadagi oilalarning farzandlari boshqa maktabgacha taʼlim tashkilotiga oʻtkazilganligi, mazkur Nizomning 8-bandida nazarda tutilgan imtiyozlardan toʻliq foydalanib boʻlganligi sababli roʻyxatdan chiqarilganidan soʻng, ularning oʻrniga mazkur Nizomning 2-bandida nazarda tutilgan ketma-ketlik asosida boshqa ayrim toifadagi oilalarning farzandlari uchun kompensatsiya belgilanadi. Ayrim toifadagi oilalarning farzandlari boshqa oilaviy MTTga oʻtkazilganda, ular mazkur oilaviy MTTdagi kompensatsiya belgilanishi mumkin boʻlgan boʻsh oʻrinlarga mazkur Nizomning 2-bandida belgilangan tartibda joylashtirilgan sanadan kompensatsiya toʻlash davom ettiriladi. 4. Kompensatsiya belgilangan ayrim toifadagi oilalar farzandlari toʻgʻrisidagi maʼlumotlar axborot tizimida ularning ota-onalari shaxsiy kabinetida aks etadi. 5. Ayrim toifadagi oilalar farzandlari uchun kompensatsiya belgilanganligi yoki toʻxtatilganligi haqida ularning ota-onalari mobil ilova hamda telefon raqamiga SMS xabarnoma yuborish orqali xabardor qilinadi. Xabarnomada bolaning ismi, familiyasi va otasining ismi, kompensatsiya belgilangan yoki toʻxtatilgan sana hamda kompensatsiya miqdori koʻrsatiladi. 6. Ayrim toifadagi oilalarning ota-onalar toʻlovini qoplash uchun oilaviy MTTga kompensatsiya tegishli hududda 9 soatlik ish rejimidagi umumiy tipdagi davlat maktabgacha taʼlim tashkilotlari uchun belgilangan ota-onalar toʻlovining 40 foizi miqdorida ajratiladi. Kompensatsiya oilaviy MTTga haqiqatda qatnayotgan ayrim toifadagi oilalar farzandlari sonidan kelib chiqib, biroq Oʻzbekiston Respublikasi Maktabgacha va maktab taʼlimi vazirligi bilan oilaviy MTT oʻrtasida tuzilgan bitimda belgilangan oʻrinlarning 15 foizidan koʻp boʻlmagan qismiga ajratiladi. Bunda, oʻrinlar soni qoldiqqa ega boʻlgan taqdirda, qoldigʻi 0,5 dan kichik boʻlgan sonlar 0 ga, 0,5 va undan yuqori boʻlgan sonlar esa 1 ga yaxlitlanadi. Kompensatsiya oilaviy MTTning hisobvaragʻiga ularga ajratiladigan boshqa subsidiyalar bilan birga toʻlab boriladi. 7. Kompensatsiyaning oylik toʻlovi summasi Oʻzbekiston Respublikasi Vazirlar Mahkamasining 2022-yil 2-avgustdagi 426-son “Maktabgacha taʼlim sohasida davlat-xususiy sheriklik munosabatlarini zamonaviy raqamli texnologiyalar yordamida soddalashtirish chora-tadbirlari toʻgʻrisida”gi qaroriga asosan tarbiyalanuvchining haqiqiy davomatidan kelib chiqqan holda axborot tizimida hisoblanadi. 8. Ayrim toifadagi oila “Kambagʻal oilalar reyestri” axborot modulida “qizil” yoki “sariq” toifadan “yashil” toifaga oʻtkazilganda, kompensatsiya keyingi oʻn ikki oy mobaynida toʻlab boriladi. 9. Oʻzbekiston Respublikasi Maktabgacha va maktab taʼlimi vazirligi bilan oilaviy MTT oʻrtasida tuzilgan bitimga oʻzgartirishlar kiritilishi natijasida oʻrinlar soni kamaygan taqdirda, kompensatsiya toʻlanishi belgilangan ayrim toifadagi oilalar uchun kompensatsiya toʻlash boʻyicha imtiyozlar saqlab qolinadi. Bunda, mazkur Nizomning 8-bandi talablari hisobga olinadi. 10. Oʻzbekiston Respublikasi Maktabgacha va maktab taʼlimi vazirligi tomonidan oilaviy MTTga oʻtgan davr uchun toʻlanmagan yoki ortiqcha toʻlangan kompensatsiya keyingi oy uchun kompensatsiyalar tegishli summalari qoʻshilgan yoki kamaytirilgan holda qayta hisob-kitob qilinadi. Bunda, mazkur Nizomning 8-bandida nazarda tutilgan muddat tugagan hollarda, ortiqcha toʻlangan kompensatsiya oilaviy MTTga ajratiladigan boshqa subsidiyalar hisobidan chegirib qolinadi. Oʻzbekiston Respublikasi Maktabgacha va maktab taʼlimi vazirligi bilan oilaviy MTT oʻrtasida tuzilgan bitim muddati tugaganda yoki bekor qilinganda ortiqcha toʻlangan kompensatsiya oilaviy MTT tomonidan Davlat budjetiga qaytariladi. 11. Ayrim toifadagi oilalar farzandlarining oilaviy MTTga jalb etilishiga toʻsqinlik qilishga yoki boshqa koʻrinishda kamsitishga yoʻl qoʻyilmaydi. 12. Ushbu Nizom talablarining buzilishida aybdor boʻlgan shaxslar qonunchilik hujjatlarida belgilangan tartibda javobgar boʻladilar.